טום אביב

טום דובי אביב (נולד ב־2 בדצמבר 1987) הוא ידוען, מסעדן ושף ישראלי. התפרסם כאשר זכה בעונתה השישית של תוכנית הריאליטי "מאסטר שף". הקים עם שותפיו את קבוצת המסעדנות "Coco group" בבעלותם המסעדות "קוקו במבינו", "פאט קאו", "טריגר אנד טום" ו"ג'אנגו". ב-2021 פתח את מסעדת "Milk+Honey" בקזבלנקה, מרוקו, יחד עם שותפים מקומיים. בעבר היה הבעלים של הקייטרינג "Mad Kitchen".

 ביוגרפיה 
טום נולד בתל אביב לעשי ולמיכל אביב, מסעדנים והבעלים של מסעדת "פיקאסו" לשעבר; כיום אנשי נדל"ן המתגוררים בחו"ל. שמו המקורי היה תום, אך נטען שהכתיב שונה בגלל היפוך האותיות היוצר את המילה "מות". שמו האמצעי ניתן על שם סבו. אחותו קים היא סטארטאפיסטית שהיגרה לאנגליה ומתגוררת בלונדון. למד בבית הספר "תל נורדאו" שבתל אביב.

שירת בצה"ל במשטרה הצבאית, ולאחר מכן כמפקד טירונים.

לאביב תואר ראשון במנהל עסקים מאוניברסיטת רייכמן.

 קריירה 
אביב לא למד בישול וקולינריה בצורה מסודרת.

בשנת 2018 פתח יחד עם המסעדנים אורי רז ואיתי ביטון, את המסעדה "קוקו במבינו", המבוססת על המטבח האיטלקי עם תוספות ים תיכוניות. חצי שנה לאחר מכן פתח עם שותפיו, את מסעדת ההמבורגרים ה"Fat cow". בהמשך השנה אביב התמנה ליועץ הקולינרי של חברת הנדל"ן "BVM Development" בפלורידה, שמנהלת אמו, ופתח מתחם קולינרי במיאמי.

בשנת 2019 מונה לפרזנטור של מותג "ריינהולד'ס" בחברת "זוגלובק", ובהמשך השנה השיק בשיתוף החברה "Arcosteel" סדרת סכיני שף. באותה שנה השיקה חברת USR סדרת תכשירי טיפוח לגברים בשיתוף אביב.

בשנת 2020 פתח אביב עם קבוצת "Coco group" את הדיינר "Jango" בראשון לציון ואת האטליז "Triger & Tom" בשרונה מרקט, בתל אביב.

בשנת 2021 פתח את המסעדה הראשונה שלו מחוץ לישראל, "Milk+Honey" בקזבלנקה שבמרוקו, יחד עם 2 שותפים מקומיים ממרוקו.

בנוסף, באוקטובר 2021, אביב שפט בתחרות מלכת היופי של ישראל שהועברה באתר ynet.

בשנת 2021 אביב יצר והנחה פודקאסט בשם "רק לא אוכל", בשיתוף עם חברות "אודיותר" ו"ארומה מיוזיק".

בשנת 2023 המסעדה קוקו במבינו נסגרה לצמיתות

 בטלוויזיה 
בשנת 2016 זכה בעונה השישית של תוכנית המציאות "מאסטר שף" בערוץ 2 של קשת.

בשנת 2017 הגיש את התוכנית "דרכון למתכון" ברשת 13, התחרה בתוכנית "היכון, הכן שף" וכן שימש ככתב קולינרי של חדשות האוכל בקשת 12.

בשנת 2018 השתתף בעונה הראשונה של "נינג'ה ישראל VIP" בקשת 12.

בשנת 2019 הנחה תוכנית בשם "סודות הבישול עם טום אביב" ברשת 13. בנוסף, עלה פרק עם ראיון חושף על אודות אביב לתוכנית "אנשים" בקשת 12.

בשנת 2020 שיחק בסדרת הדרמה "הטבח" בהפקת yes לצד גל תורן, רותם סלע וגורי אלפי; סדרה שעוסקת בעולם המסעדנות בה אביב הופיע בתפקיד יונתן (פלדי) פלדמן, סו-שף שעוזב את מסעדת טיפוחיו ופותח מסעדה מתחרה.

החל מ-2022 מנחה את תוכנית האירוח הלילית "ארוחת שחיתות" ברשת 13, לצד עפר שכטר. בפברואר 2026, נודע כי טום עתיד להתמודד בעונה החמישית של התכנית המציאות "רוקדים עם כוכבים".

 חיים אישיים 
מתגורר בתל אביב.

בדצמבר 2021 נעצר בחשד שתקף אדם בשם יעקב דגו בפניו. בחקירתו לא הכחיש את המעשה, אך טען שעשה זאת בשל התנהגות לא הולמת של דגו כלפי כלבו. הוא הורשע בתקיפה ואיומים ונגזרו עליו שלושה חודשי מאסר על תנאי ותשלום קנס ופיצוי לדגו. תחקיר של הצינור הוכיח על ידי חשיפת צילומי מצלמות האבטחה של המקום, כי אביב כלל לא ראה את הפגיעה בכלבו של דגו, ושלמעשה לא הייתה פגיעה בכלב כלל. בעקבות התחקיר, המשטרה ביטלה את כתב האישום כנגד דגו, אך הכלב, שנגנב על ידי אביב, לא הוחזר לבעליו. ח"כ פנינה תמנו התייחסה לכך שדגו הוא מקהילת יוצאי אתיופיה וכתבה על התנהגותם של אביב ושל המשטרה באירוע: "ככה זה נראה כשאזרחים ושוטרים עושים יד אחת בצורה הכי גזענית שיש".

קישורים חיצוניים

 "רק לא אוכל" - הפודקאסט של טום אביב





 הערות שוליים 

קטגוריה:שפים ישראלים
קטגוריה:זוכי מאסטר שף (ישראל)
קטגוריה:מסעדנים ישראלים
קטגוריה:תל אביב-יפו: אישים
קטגוריה:בוגרי בית הספר תל נורדאו
קטגוריה:בוגרי המרכז הבינתחומי הרצליה
קטגוריה:משתתפי נינג'ה ישראל V.I.P
קטגוריה:ישראלים שנולדו ב-1987